Imtella' Lulju 20, 2020 - Aġġornata 20 Ta' Lulju, 2020 2:58pm Andrea Damato bħat-tfajla tiegħu huwa frontliner iżda l-Coronavirus spiċċa firidhom. It-tfajla tiegħu, li hija tabiba, kellha tirritorna lura lejn pajjiżha, ir-Russja hekk kif is-sitwazzjoni globalment qelbet għall-agħar. Damato qal li hu u t-tfajla ilhom mifrudin 4 xhur u jħossu għafsa ta' qalb meta jaraw kif ir-restrizzjonijiet ġew rilaxxati għal xi pajjiżi iżda għal uħud le. F'post fuq il-midja soċjali, Damato qal li Spanja, ir-Renju Unit u l-Belġju fost oħrajn qed jitqiesu bħala pajjiżi siguri iżda pajjiżi terzi, bħalma hi r-Russja le, anke jekk il-każijiet ta' persuni infettati bil-virus hemm inqas każijiet għal kull miljun persuna. L-argument tiegħu huwa li l-imħabba għandha titqies bħala vjaġġar essenzjali u qal li bħalu hawn ħafna. Huwa faħħar pajjiżi bħad-Danimarka u l-Olanda li qed jaċċettaw koppji minn pajjiżi terzi li jagħtu l-evidenza li ilhom flimkien aktar minn 6 xhur. Damato qed jitlob lill-awtoritajiet biex jemendaw ir-restrizzjonijiet filwaqt li ppropona biex koppji jagħmlu t-test qabel u ladarba jaslu Malta. Dan, qed jissuġġerih minflok is-sistema li jqattgħu ġimagħtejn f'pajjiż ieħor ikkunsidrat sigur qabel il-wasla f'Malta, kif qiegħda s-sitwazzjoni bħalissa. Huwa qal li din is-sistema ma tagħmilx sens aktar u aktar jekk mhux qed isir it-testing mal-wasla tal-persuni f'Malta. Qal ukoll li jinsabu f'din is-sitwazzjoni l-għaliex mhumiex miżżewġin u m'għandhomx ċertifikat taż-żwieġ.